kardosdrur/scandi-wiki huggingface dataset:
Martin Maul

Martin Maul (ca. 1654 – 7. juli 1727 på Christianshavn) var en dansk officer.

Martin Maul, som på dansk ofte kaldes Morten Berntsen Muhle, stammer fra Oldenburg. Han kom i dansk tjeneste 1672 og gjorde som fyrværker felttogene med for Wismar og i Skåne 1675-76 og havde i forvejen gjort et felttog med i Elsass. Fra 1677 var han som løjtnant ved Fyrværkerkammeret med i resten af krigen. Efter den forblev han ved Tøjhuset, også efter at han var blevet kaptajn 1684. Han fik kompagni ved Christianshavns Vold 1687, men da det blev opløst 1689, blev han igen fastansat ved Tøjhuset. 1691 fik han kompagniet i Kastellet, men ombyttede det otte dage efter med det på Christianshavn, for at han kunne være nærmere ved hånden, når kongen "maatte behage ham noget at anbefale enten med Ridser eller andet, som ogsaa for de kongelige Prinsers Information". Han blev major 1693, oberstløjtnant 1700, chef for Danske Artillerikorps og oberst til fods 1703, brigader 1710 samt oberst af artilleriet 1716, hvorved han fik rang som generalmajor til fods. Samme år var han designeret til at kommandere feltartilleriet. 1727 søgte og fik han sin afsked på grund af svagelighed og døde otte dage derefter, 7. juli, i sin gård på Christianshavn og blev begravet i Helsingør i den Arentzenske familiebegravelse.

Maul har gjort sig fortjent som konstruktør, idet en mængde af Land- og Søetatens skyts er konstrueret af ham. Han gjorde også adskillige opfindelser på krigsfyrværkeriets område, men var ej ret heldig med dem.

Maul var tre gange gift: 1. med Anna Wilster, en datter af felttøjmester, oberstløjtnant Johan Jacobsen Wilster. Efter hendes død ansøgte han om at måtte ægte hendes søster Dorthea, men da det afsloges, rejste han med hende til Tikøb og lod sig der 10. januar 1698 vie til hende. Efter tilbagekomsten til København blev han sat i arrest i Kastellet, dog i mildt fængsel, idet alle måtte besøge ham undtagen hans hustru. Ægteskabet blev erklæret ugyldigt af en kommission ved Konsistorium og han stillet for en overkrigsret, hvis dom dog ikke kendes. Efter tre måneders arrest blev han sat på fri fod, men hans hustru sendt til Bornholm, hvor hun 1700 ægtede kaptajn A. Dilleben. 3. gang var han gift med Charlotte hedevig Arentzen, en søster til generalløjtnant Ezechias Levin von Arentskiold. Hun døde i Rendsborg 5. august 1746.

Kilder 

 

Generalmajorer fra Danmark
Personer i Den Skånske Krig fra Danmark-Norge
Danskere i 1600-tallet
Danskere i 1700-tallet
Artilleriofficerer fra Danmark
(7) Iris

(7) Iris er en asteroide der har sin bane i asteroidebæltet. Blandt de silikatrige asteroider har Iris den femtestørste (geometrisk middel) diameter efter Eunomia, Juno, Amphitrite og Herculina.

Iris' lyse overflade og den korte afstand til Solen gør den til det fjerdeklareste objekt i asteroidebæltet, efter Vesta, Ceres og Pallas. Når Iris er i opposition ses den fra Jorden med en gennemsnitlig størrelsesklasse på +7,8 — svarende til Neptun. Det betyder at den nemt kan ses i en almindelig håndkikkert. Ved sjældne lejligheder er den i opposition nær dens perihelium-punkt, og den ses da som størrelsesklasse +6,7, lige nøjagtigt ikke synlig med det blotte øje. Det sker næste gang den 31. oktober 2017 (størrelsesklasse +6,9).

Opdagelse og navn 
Iris blev opdaget den 13. august 1847, af den britiske astronom John Russell Hind, og er opkaldt efter Iris i græsk mytologi – gudinden der personificerer regnbuen og som også er Heras sendebud. Det var den syvende asteroide der blev opdaget, og den første af i alt ti opdaget af Hind. Han har selv fået en asteroide opkaldt efter sig: (1897) Hind.

Karakteristika 
Analyser af variationen af Iris' lysstyrke over tid, indikerer at den må have en lidt kantet form, og at dens rotationsakse næsten ligger ned i ekliptikas plan. Det sidste medfører at der er midnatssol på stort set den ene halvdel af asteroiden om sommeren og tilsvarende ingen sol om vinteren. Det medfører igen meget store temperaturforskelle hen over asteroiden, da det må formodes at den ingen atmosfære har til at holde på, og udjævne, varmen.

Der er tegn på at dens overflade udviser forskelle i albedo, med et muligt stort lyst område på den nordlige halvkugle.
Generelt er Iris' overflade meget lys og består sandsynligvis af en blanding af nikkel-jernlegeringer og magnesium- og jernsilikater. Overfladens spektrum svarer til L- og LL-kondritternes, med korrektion for rumerosion,
så den kan være en vigtig bidragyder til disse meteoritter. Banedynamiske beregninger indikerer også at den bør være en betydelig meteoritkilde.

Iris blev observeret under to stjerneokkultationer (formørkelser), hhv. 26. maj 1995 og 25. juli 1997. Fra begge observationer har man kunnet beregne at den har en diameter på ca. 200 km.

Kilder 

Asteroidebælte asteroider
Asteroider opkaldt fra græsk mytologi
Otto von Munthe af Morgenstierne (officer)

Otto Ludvig von Munthe af Morgenstierne (født 9. juli 1792 på Gammelgård på Lolland, død 5. juni 1848 ved Bøffelkobbel) var en dansk officer, bror til Jacob Wilhelm von Munthe af Morgenstierne.

Han var det yngste af stiftamtmand Caspar Wilhelm von Munthe af Morgenstiernes 14 børn. Hans kærlighed til soldaterstanden blev opelsket først af faderen, senere af svogeren, daværende ritmester Christian Høegh-Guldberg, i hvis hus han blev opdraget. Han fik ti år gammel patent som kornet uden anciennitet, indtrådte 1806 i Danske Militærinstitut, udnævntes 1807 til fændrik i fodfolket (uden anciennitet) og afgik først 1809 fra instituttet som sekondløjtnant. Han var 1807 til stede under Københavns belejring 1811 trådte han uden for nummer, stod derefter ved Johann Ewalds (Slesvigske) Jægerkorps, ved Kronens Regiment og endelig ved 3. jyske Infanteriregiment, med hvilket han, der 1812 var blevet premierløjtnant, 1813 stødte til Auxiliærkorpset i Lübeck og deltog i kampene ved Bornhøved og Sehested. Efter at have været i Frankrig fik regimentet garnison i København til 1820, derefter i Aalborg, hvor han blev kaptajn 1823 og major 1839. 1820 blev han kammerjunker. Ved omorganisationen 1842 kom han til 10. Linjebataljon; 1847 blev han oberstløjtnant og chef for 12. Linjebataljon. På denne tid omtaler general C.F. Moltke ham saaledes: "... Har videnskabelig Dannelse og Duelighed til højere Grad. Rider dristigt. Begavet med gode Kundskaber; et mere end almindeligt tænkende Hoved; ret sindig i hele sin Vandel, af koldt personligt Mod, hvorpaa han har givet utvivlsomt Bevis i Slaget ved Sehested 1813."

Ved Treårskrigens udbrud 1848 blev 12. Linjebataljon tildelt avantgarden, netop fordi den bestod af sønderjysk mandskab, og dette tegn på tillid blev ikke svigtet. Såvel i kampen ved Bov som i slaget ved Slesvig viste Munthe af Morgenstierne sig som en omsigtsfuld og tapper fører. Det samme gentog sig under kampene i Sundeved 28. maj og 5. juni; sidstnævnte dag faldt han dødelig såret, da han – stolt til hest – førte sine undergivne frem til angreb på Bøffelkobbel. Han er begravet i Sønderborg.

Han ægtede 4. marts 1837 sin ældste søsters ældste datter, Frederikke de Schouboe (10. juli 1801 i København (?) - 2. januar 1890 på Frederiksberg), datter af norsk statsråd Oluf Borch de Schouboe og Frederikke Kirstine Dorothea von Munthe af Morgenstierne.

Der findes et litografi af hans fald.

Kilder 
 
 Den dansk-tyske Krig 1848-50, udg. af Generalstaben, I.
 H.P. Selmer, Nekrologiske Samlinger, I. 

Officerer fra Danmark
Personer i Napoleonskrigene fra Danmark-Norge
Personer i Treårskrigen fra Danmark
Faldne danske militærfolk
Danskere i 1800-tallet
Personer fra Lolland
Otto 01
Bendix von Hatten

Bendix von Hatten (død 24. marts 1685 på Bornholm) var en dansk officer.

Han var en søn af kansler Hinrich von Hatten og Margrethe Wasmer. Om Bendix von Hattens ungdom vides kun, at han tidlig gik i fremmed krigstjeneste, men under Svenskekrigen var han i Danmark og stod 1659 som major i Ulrik Frederik Gyldenløves rytterregiment, med hvilket han deltog i slaget ved Nyborg. 1664 blev han oberst og chef for Fynske nationale Regiment samt kommandant i Nyborg. Hans forhold til borgerskabet i denne by var meget spændt i de syv år, han førte kommandoen, og til han 1671 blev forflyttet til Norge. Samme år blev han (13. februar) naturaliseret som dansk adelsmand. Efter i nogle år at have været kommandant i Trondhjem overtog han i slutningen af 1673 kommandantskabet på Bergenhus. Som chef for Bergenhuses nationale Regiment deltog han under Gyldenløvefejden i Marstrands erobring, træfningen ved Uddevalla, indfaldet i Jæmteland 1677 og belejringen af Båhus 1678. Året efter freden blev han generalmajor og 1682 kommandant og amtmand på Bornholm, hvor han døde 24. marts 1685. Hans lig blev ført til Bergen.

Han var gift (1673) med Marie Lillienskiold, datter af kgl. kommissær og konstitueret stiftsbefalingsmand Hans Lillienskiold. Hun blev anden gang gift med stiftamtmand Iver von Ahnen.

Kilder 
 

Generalmajorer fra Danmark
Personer i Karl Gustav-krigene fra Danmark-Norge
Personer i Den Skånske Krig fra Danmark-Norge
Danskere i 1600-tallet
Amtmænd fra Danmark
Kavaleriofficerer fra Danmark
Okkultation

Okkultation er det astronomiske fænomen hvor et himmellegeme dækker for et andet himmellegeme. En solformørkelse, hvor Månen dækker Solen, er et eksempel på en okkultation. Normalt menes der med okkultation at Månen passerer foran og lejlighedsvis dækker en stjerne eller en planet, det er sådanne okkultationer vi oftest kan se. Månen passerer foran stjerner stort set dagligt, og foran planeter ca. 10-20 gange per år. Hver okkultation kan kun ses fra en begrænset del af Jorden. Mange okkultationer sker også i dagslys, og disse okkultationer kan være svære at se.

Observationer af stjerner, der okkulteres af en asteroide, giver ofte anvendelige data til at bestemme asteroidens størrelse, og kan afsløre om den har måner.

Uranus' ringe blev opdaget ved en okkultation i 1977.

Oversat fra svensk Wikipedia.

Topologiske begreber i astronomi
Seán MacBride

Seán MacBride (født 26. januar 1904 i Dublin, død 15. januar 1988 i Paris) var en irsk politiker, jurist og nobelpristager.

Han var søn af den irske nationalist og officer John MacBride, som blev henrettet for sin rolle under Påskeoprøret i 1916, og den revolutionære feminist Maud Gonne.

I 1930-erne var han med i IRA, men i 1939 forlod han organisationen for at arbejde politisk under mere parlamentariske former. Han grundlagde partiet Clann na Poblachta i 1946 og var Irlands udenrigsminister fra 1948 til 1951. Ti år senere trak han sig tilbage fra politik for at arbejdede som advokat. Efterhånden engagerede han sig stadig stærkere i menneskerettighedsarbejde. Han var med i Amnesty International fra begyndelsen , og var international formand for organisationen frem 1970-73, hvorefter han blev leder af det internationale fredsbureau i Genève i 1974. I årene 1973-76 var han FNs særlige udsending i Namibia.
I 1974 blev MacBride tildelt Nobels fredspris sammen med japaneren Eisaku Sato for sit arbejde for menneskerettigheder.

Litteratur 
 Bernhard Kupfer: Lexikon der Nobelpreisträger. Patmos Verlag, Düsseldorf 2001.

Eksterne henvisninger 

 Seán MacBride på nobelprize.org

Politikere fra Irland
Modtagere af Nobels fredspris
IRA-medlemmer
Personer fra Paris
Personer fra Dublin
Nobelprismodtagere fra Irland
Cecil Treschow

Cecil Carthon Christoffer Valdemar Nyholm Treschow (8. juli 1902 i København – 15. juli 1993) var en dansk erhvervsmand og dr. agro.

Han var søn af journalist og redaktør Hans Bülow Treschow (1872-1917) og Ellen Sofie Karoline Nyholm (1872-1961, datter af C.C.V. Nyholm), blev student fra Gammel Hellerup Gymnasium 1920, forstkandidat 1926 og ansat ved Landbohøjskolens plantefysiologiske laboratorium, hvor han blev dr. agro. (Nutrition of the Cultivated Mushroom) 1944 og samtidig forlod Landbohøjskolen.

Treschow blev underdirektør ved Løvens kemiske Fabrik 1947, direktør 1949, førstedirektør samt administrerende direktør for Løvens kemiske Fabriks Handelsakts. 1954-69 og Produktionsakts. 1962-69. Han var formand for Foreningen af danske Medicinalfabrikker 1954-65; medlem af bestyrelsen for Løvens kemiske Fabriks Handelsakts. 1955 og Produktionsakts. 1962, og han blev Ridder af Dannebrog 1958.

Han blev gift 12. april 1930 i Randers med Erna Nellemann (16. juni 1905 i Randers - ?), datter af snedkermester Jens Nellemann og hustru Karen Kirstine født Gjesing.

Kilder  
 Kraks Blå Bog 1974

Personer i Dansk Biografisk Leksikon
Personer i Kraks Blå Bog (afdøde)
Forstmænd fra Danmark
Erhvervsfolk fra Danmark
Personer fra København
Riddere af Dannebrog
Danskere i 1900-tallet
Cecil
Ansatte ved Den Kongelige Veterinær- og Landbohøjskole
Foreningsformænd fra Danmark
Alumni fra Københavns Universitet
Zealand Business College

ZBC er en selvejende dansk uddannelsesinstitution, som består af 10 uddannelsessteder i Holbæk, Roskilde, Ringsted, Næstved, Køge, Slagelse, Kalundborg, Faxe, København og Vordingborg. ZBC har cirka 8000 årselever, over 1000 ansatte og en omsætning på 710 millioner kroner. 

På ZBC udbydes der mere end 40 forskellige erhvervsuddannelser, som for eksempel grund- og hovedforløb til urmager, konditor, bager, mekaniker og it-supporter, samt merkantile erhvervsuddannelser inden for både handel, kontor og finans.

Der udbydes der også gymnasieuddannelserne HHX og HTX med forskellige studieretninger. ZBC udbyder også en særligt tilrettelagt studieretning for unge med en ASF-diagnose på deres HTX-uddannelse i Slagelse.

Samtidig har ZBC voksen- og efteruddannelser, der er korte kurser og længere uddannelsesforløb til både enkeltpersoner samt virksomheder, institutioner og organisationer.

Hvis man har en læreplads for eksempel inden for tekstil, ernæring eller andre områder, som skolen udbyder, har man også muligheden for at tage sine obligatoriske skoleophold på ZBC.

Historie 
ZBC er opstået på baggrund af en fusion af Næstved Handelsskole og Vordingborg Handelsskole, hvor de i 2002 skiftede navn til Handelsskolen Sjælland Syd. Den 9 september 2009 besluttede bestyrelserne fra Handelsskolen Sjælland Syd i Næstved og Vordingborg og EUC Ringsted, at sammenlægge de to institutioner, og ændre navn til Zealand Business College (ZBC). Fusionen skete i sommeren 2010. I 2015 var der også en fusion med Slagteriskolen i Roskilde, der blev en del af ZBC. 

I 2017 fusionerede ZBC med SOSU Sjælland og Selandia og blev dermed Danmarks næststørste erhvervsskole.

Referencer

Eksterne henvisninger 
 Zealand Business Colleges hjemmeside

Handelsskoler
Bygninger, konstruktioner og anlæg i Ringsted
Uddannelse i Næstved
Uddannelse i Vordingborg
Etableret i 2010
Bygninger, konstruktioner og anlæg i Næstved
Uddannelse i Ringsted
Hans Treschow

Hans Bülow Treschow (13. januar 1871 – 1917) var en dansk journalist og redaktør, far til Cecil Treschow.

Treschow var søn af Frantz Christopher Bülow Treschow (1836-1889) og Cathrine Severine Mortensen (1844-1899). Han var journalist ved Nationaltidende og redaktør af Hver 8. Dag. Illustreret Familieblad. 

Han var også oversætter og oversatte bl.a. Wilkie Collins' Kvinden i hvidt og Dobbeltgængersken: En forbryder af den fornemme verden samt Joseph Sheridan Le Fanus Værelset i 'Den flyvende Drage' til dansk.

25. oktober 1899 ægtede han Ellen Sofie Karoline Nyholm (1872-1961), datter af C.C.V. Nyholm.

Kilder 
 Krogsgaards slægtssider

Chefredaktører fra Danmark
Journalister fra Danmark
Danskere i 1800-tallet
Danskere i 1900-tallet
Hans
Oversættere fra Danmark
The Football League 1926-27

The Football League 1926–27 var den 35. sæson af The Football League og dermed også det 35. engelske mesterskab i fodbold. Ligaen bestod af 88 hold fordelt i fire divisioner med 22 hold, hvor hver division spillede en dobbeltturnering alle-mod-alle.

First Division blev vundet af Newcastle United FC, som dermed vandt ligaen og det engelske fodboldmesterskab for fjerde gang. De tre første titler blev vundet i sæsonerne 1904-05, 1906-07 og 1908-09.

Resultater

First Division 

Divisionen bestod af 22 hold, der spillede en dobbeltturnering alle-mod-alle (ude og hjemme). De to lavest placerede hold ved sæsonens afslutning rykkede ned i Second Division.

Second Division 

Sæsonen 1926-27 var den 31. sæson i Second Division, der havde deltagelse af 22 hold, der spillede en dobbeltturnering alle-mod-alle (ude og hjemme). De to bedst placerede hold rykkede op i First Division, mens de to lavest placerede hold rykkede ned i Third Division.

Third Division 
Sæsonen 1926-27 var den 7. sæson af Third Division. Divisionen var opdelt i to regionale puljer, Third Division North og Third Division South, begge med 22 hold, som hver spillede en dobbeltturnering alle-mod-alle. Vinderne af de to divisioner rykkede op i Second Division, mens de to lavest placerede hold i hver division måtte søge genvalg for at forblive i ligaen. Tre af holdene blev genvalgt, mens Aberdare Athletic FC måtte forlade ligaen, og walisernes plads blev overtaget af Torquay United FC.

Third Division North

Third Division South

Kilder / eksterne henvisninger 
 RSSSF – England 1926-27 
 RSSSF – English League Leading Goalscorers 
 Football Club History Database

Noter 

Sæsoner i The Football League
Fodbold i 1926
Fodbold i 1927
Operation Argo

Operation Argo er en amerikansk dramatisk thriller-film, instrueret af Ben Affleck. Det er en dramatisering af og er baseret på en artikel fra 2007 omhandlende "Canadian Caper", i hvilken Tony Mendez, en CIA-agent, leder en redningsaktion af seks amerikanske diplomater i Teheran, Iran under gidselkrisen i Iran i 1979.

I filmen spiller Affleck Mendez, mens også Bryan Cranston, Alan Arkin og John Goodman er med på rollelisten. Den blev udgivet i Nordamerika til både kritisk og kommerciel succes den 12. oktober 2012, og senere udgivet i Danmark den 8. november 2012. Filmen er produceret af Grant Heslov, Ben Affleck og George Clooney. Historien om redningsaktionen blev også fortalt i Lamont Johnsons tv-film Escape from Iran: The Canadian Caper fra 1981.

Operation Argo modtog syv nomineringer til de 85. Academy Awards og vandt tre, for Bedste klipning, Bedste adapteret manuskript, og Bedste film. Filmen fik også fem Golden Globe-nomineringer og vandt for Bedste film - Drama og Bedste instruktør, mens den var nomineret for Bedste mandlige birolle for Arkins præstation. Den vandt prisen for Bedste Emsemble ved 19th Screen Actors Guild Awards, mens Alan Arkin var nomineret for en Bedste præstation af en skuespiller i en birolle. Den vandt også Bedste film og Bedste klipning ved de 66. British Academy Film Awards.

Referencer

Eksterne henvisninger 
 

Amerikanske film fra 2012
Film instrueret af Ben Affleck
Oscar for bedste film
Oscar for bedste filmatisering
Oscar for bedste klipning
Film fra Warner Bros.
Film baseret på virkelige begivenheder
Thrillerfilm fra USA
César for bedste udenlandske film
Edith Carlmar

Edith Carlmar (født Edith Mary Johanne Mathiesen, 15. november 1911 - 17. maj 2003) var en norsk skuespiller og filminstruktør. Hun er kendt for spillefilm såsom Fjols til fjells, Aldri annet enn bråk, og Ung flukt.

Carlmar voksede op på østkanten i Oslo. Hun blev født udenfor ægteskab, hvorfor hun havde en vanskelig barndom. Moren var en fattig syerske som måtte forære datteren til en plejefamilie, og havde mange børn og kun lidt plads. Da hun var seks kom Carlmar tilbage til sin mor, som havde fået en lejlighed hvor der var plads til dem begge to.

Carlmar gik på danseskole, og debuterede som danser da hun var 15 år gammel. I forbindelse med teateret mødte hun Otto Carlmar, som hun giftede sig med da hun blev 18 år. Fra 1936 arbejdede hun som skuespiller, først ved Trøndelag Teater og senere ved Det Nye Teater. Hun blev bekendt med Lillebil Ibsen og hendes mand, Tancred Ibsen, som introducerede hende til filmverdenen. Carlmar samarbejdede med ham i produktionen af Gjest Baardsen og Tørres Snørtevold, og blev senere meget interesseret i det nye medie.

I 1949 startede hun sammen med manden Carlmar Film A/S, og begyndte at skrive manuskript, instruere og producere film. De lavede bl.a. oslofilmene Bak kulissene, Kirker i Oslo, Langåra – et sommerparadis, Oslo bymuseum og Vann og kloakk. I løbet af ti år lavede de også ti spillefilm, fra mørke dramaer til komedier. De blev godt modtaget af publikum og og filmkritikere, men flere av dem skabte moralsk forargelse. Debutfilmen Døden er et kjærtegn handlede om kærlighed udenfor ægteskabet, mens Ung flukt fra 1959 med en nøgenbadende Liv Ullmann førte til en del postyr, og blev til og med debatteret i Stortinget.

Aldri annet enn bråk, som handler om en familie Bråten som havde fem børn og som kun havde et rum og et køkken, var en socialrealistisk skildring. Den omarbejdede teaterkomedie Fjols til fjells med Leif Juster blev en publikumssucces som bl.a blev vist på norsk fjernsyn.

Efter de ti filme trak Carlmar sig tilbage som intruktør. Hun spillede senere forskellige biroller i teater og film. I 1994 fik hun Amandas ærespris, og i 2001 fik hun Norsk Filmforbunds ærespris for hendes arbejde med norsk film.

I 2010 blev Edith Carlmarprisen etableret for at hædre hende, og den første modtager var filmklipperen Zaklina Stojcevska.

Udvalgt filmografi

Skuespiller 
 1974 – Olsenbanden møter Kongen & Knekten
 1948 – Den hemmelighetsfulle leiligheten
 1943 – Vigdis (ikke krediteret)

Instruktør 
 1959 – Ung flukt
 1958 – Lån meg din kone
 1957 – Fjols til fjells
 1957 – Slalåm under himmelen
 1956 – På solsiden
 1955 – Bedre enn sitt rykte
 1954 – Aldri annet enn bråk
 1953 – Ung frue forsvunnet
 1951 – Skadeskutt
 1949 – Døden er et kjærtegn

Instruktør (kortfilm) 
 Bak kulissene
 Kirker i Oslo
 Langåra - et sommerparadis  - YouTube, udgivet af Oslo byarkiv
 Oslo bymuseum
 Vann og kloakk  - YouTube, udgivet af Oslo byarkiv

Eksterne henvisninger 
 

Filmskuespillere fra Norge
Manuskriptforfattere fra Norge
Filminstruktører fra Norge
Teaterskuespillere fra Norge
Spar Express

Spar Express eller Kwik Spar er en international nærbutikskæde ejet af SPAR. Kwik Spar navnet blev benyttet i Danmark og i Sydafrika, på de øvrige markeder (i alt 31 lande) benyttes navnet Spar Express.

I Danmark 
Kwik Spar var i Danmark indtil 20. oktober 2013 bestående af 117 selvstændigt ejede butikker og det var den af Spars fire danske butikskæder med de mindste butiksarealer. Butikkerne havde form som minimarkeder og var beliggende i mindre bysamfund og centralt i større byer.  Fra og med 20 oktober 2013 indledtes et nyt kædesamarbejde i Danmark, hvor ca. 200 tidligere Kwik Spar og SPAR-butikker gik sammen i et nyt nærbutikskædesamarbejde med navnet Min Købmand.

Kilder 

Nærbutikskæder
Spar (detailvirksomhed)
Christian Treschow

Christian Treschow er navnet på flere personer:

 Christian Treschow til Frydendal (1842-1905) – dansk godsejer, kammerherre og hofjægermester (Christian Rosenkilde Treschow)
 Christian Treschow til Orelund (1897-1987) – dansk godsejer, kammerherre og hofjægermester (Christian Frederik Treschow)
Kose

Kose () er en lille by () i Harju amt, Nord-Estland. Den er hovedby i Kose sogn. Ved 2011-folketællingen, havde bebyggelsen 2,097 indbyggere. Kose ligger 39 km sydøst for Tallinn, Estland.

Den verdensberømte søfarer Otto von Kotzebue er begravet på kirkegården ved Kose Skt. Nikolaj kirke.

Henvisninger

Eksterne henvisninger 

 Kose sogns hjemmeside

Byer i Estland
Wiesbaden-Westend

Westend er en bydel i Wiesbaden. Bydelen er med sine 17.000 (2013) indbyggere fordelt på 0,67 km² ikke blot en af den mest folkerige bydel i Wiesbaden men også den mest befolkningstætte; her bor 25.500 indbyggere pr. km2.

Eksterne henvisninger 

 Westends officielt websted

Westend